
Letissimum hoc praeconium ab E.mo P. D. Nicolao Canali, S. R. E. 
Cardinali Protodiacono, e superiore porticu patriarchalis Basilice 
Vaticane prolatum est feria III, die 28 Octobris 1958, hora 18,05. 

SANCTISSIMI DOMINI NOSTRI 


IOANNIS DIVINA PROVIDENTIA PAPAE XXIII 


NUNTIUS RADIOPHONICUS 
E SACELLO SIXTINO, DIE XXIX OCTOBRIS MENSIS, ANNO MCMLVIII 
AD UNIVERSUM CATHOLICUM ORBEM DATUS 


Hac trepida hora, cum gravissimum Summi Pontificatus 
onus, post obitum Decessoris Nostri imm. mem. Pii XII de 
Catholica Ecclesia optime meriti, Nobis arcano Providentis- 
simi Dei consilio impositum sit, atque animum Nostrum oppri- 
mat et quasi frangat, supplices imprimis ad Deum adhibemus 
preces ut benignissime velit debilitatem infirmitatemque No- 
stram roborare, collustrare mentem, erigere voluntatem. 

Deinde dilectissimos e Sacro Collegio Filios Nostros, quorum 
praeclara animi ornamenta virtutesque probe novimus, aman- 
tissime complectimur; eos potissimum, quos dolemus longe a 
Nobis abesse, et quorum aerumnae angoresque tam vehementer 
Nos tangunt. 

Universis praeterea Venerabilibus in Episcopatu Fratri- 
bus, qui ubique terrarum in excolenda vinea Domini desudant, 
paternam benevolentiam caritatemque Nostram .significare 
cupimus. 

Nec silentio praeterire possumus sacerdotes, qui dispensa- 
tores agunt mysteriorum Dei, Missionales nominatim, qui di- 
vini verbi praecones, nullis parcentes laboribus, evangelicam 
veritatem in longinquas terras propagant; Religiosos Sodales 
ac Sacras Virgines, sollertem studiosamque Ecclesiae navantes 
operam ; eosque etiam, qui in pacificis Catholicae Actionis agmi- 
nibus Episcoporum ductu militant, ac ceteros omnes qui hierar- 
chicum apostolatum quoquo modo adiuvant; quibus quidem 
singulis effuso animi affectu benedicimus. 

Omnibus denique, quos habemus in Christo filios, iis prae- 
sertim qui vel inopia laborant, vel cuiusvis generis doloribus 
afficiuntur, id a benignissimo Deo exoptamus precamurque ut 
singulis universis necessaria auxilia divinaque solacia uber- 
rime impertire velit. 

In quibus quidem filiis Nostris ii nominatim paterno animo 
Nostro carissimi sunt, qui in Venetorum regione vivunt, ubi 
Nos Pastorali munere perfuncti sumus; et qui in Bergomensi 
Dioecesi, ubi mortalis huius vitae lumen aspeximus. Etsi longe 
nunc absumus, praesentes tamen Iesu Christi caritate semper 
sumus semperque erimus; ac fore omnino confidimus ut eorum 
preces, una cum Nostris coniunctae, ad Deum ascendant cae- 
lestium gratiarum conciliatrices. 

Peculiari autem modo mens Nostra ad sacrorum Antistites, 
sacerdotes, sanctimoniales cunctosque christifideles conver- 
titur, qui in Nationibus illis commorantur, ubi vel nulla, vel 
non plena conceditur libertas catholicae religioni debita, ubi 
sacrosancta Ecclesiae iura temerario ausu proculcantur, eiusque 
legitimi Pastores vel in exsilium eiecti, vel in custodiae loca 
coacti sunt, vel denique ita praepediuntur ut libere, quemad- 
modum oportet, sua munera obire nequeant. Sciant ii omnes 
Nos suos participare dolores, angustias, aegritudinesque; ac 
bonorum largitorem Deum supplicibus rogare precibus ut tan- 
dem aliquando finem inhumanis eiusmodi insectationibus im- 
ponat, quae non modo sincerae populorum illorum paci prospe- 
ritatique, sed civili etiam nostrae huius aetatis cultui huma- 
nisque iam diu acquisitis iuribus omnino repugnant. Horum 
Nationum Moderatorum mentes Ille divina luce collustret; 
insectatoribus veniam concedat; omnibus autem legitima quam 
citissime libertate fruentibus meliora dilargiatur ac feliciora 
tempora. 

Ut Occidentalem, ita Orientalem Ecclesiam universam in- 
censa paternaque amplectimur caritate; atque ad eos omnes 
etiam, qui ab Apostolica hac Sede seiuncti sunt, ubi Petrus in 


Successoribus suis « usque ad consummationem saeculi » * vi- 
vit, et Iesu Christi mandato fungitur quidquid ligandi solven- 
dique in terris,’ ac totius pascendi Dominici gregis,’ ad eos, 
dicimus, amantissimum pandimus animum Nostrum, aper- 
tasque protendimus ulnas. Eorum adventum in communis 
Patris domum praestolantes, haec Divini Redemptoris verba 
ingeminamus: « Pater sancte, serva eos in nomine tuo, quos 
dedisti mihi: ut sint unum, sicut et nos ».* Ita enim « fiet unum 
ovile et unus pastor ».* Adveniant igitur, precamur, volentes 
libentesque omnes; idque contingat divina aspirante iuvan- 
teque gratia quam primum. Non alienam invenient domum, 
sed propriam, quippe quae iam antiquitus fuerit insigni maio- 
rum suorum collustrata doctrina, virtuteque decorata. ‘ 

In praesens autem Nobis liceat Nationum omnium Modera- 
tores appellare, quorum in manibus singulorum populorum 
sortes, fortunae, spes positae sunt. Cur tandem aliquando disci- 
dia discordiaeque aequa lance non componuntur? Cur humani 
ingenii vires rerumque copiae saepius ad conflanda arma — de- 
trimentosa mortis ac ruinarum instrumenta — non autem ad 
cunctorum civium ordinum, eorum potissimum qui in egestate 
versantur, prosperitatem augendamt convertuntur? Novimus 
quidem laudabili huic efficiendae rei et componendae causae 
ingentes et implicatissimas obstare difficultates, quae tamen 
eluctandae ac superandae sunt; nam de consilio ac. proposito 
agitur gravissimo, quod cum totius humani generis felicitate 
coniungitur quam maxime. Agite igitur animosi ac fidentes; 
ac vobis singulis superna lumina affulgeant, divinaque adsint 
auxilia. Cernite vobis creditos populos, eorumque voces exau- 
dite. Quid petunt, quid efflagitant a vobis? Non nova illa armo- 
rum monstra, quae nostra invexit aetas, et quae fraternae caedis 


' Matth, 28, 20. 

? Cfr. Matth, 16, 19. 
* Cfr. Jo. 21, 15-17. 

* Jo. 25, Al. 

* To. 10, 16. 

universorumque excidii queunt esse causa, sed pacem; pacem 
dicimus, qua cunctorum hominum familia libere vivat, vigeat 
atque florescat; sed iustitiam, qua civium classes mutua iura 
et officia ad aequam tandem rationem componant; sed tran- 
quillitatem denique atque concordiam, ex quibus tantum pro- 
speritas veri nominis oriri potest. In pace enim, legitimis unius- 
cuiusque iuribus innixa atque fraterna caritate alita, optimae 
artes vigent, ingenia in virtutem coalescunt, publicae privatae- 
que opes augentur. Quid viri mente alta praediti hac de re 
cogitaverint, nostis: Pax est « hominum ordinata concordia »; ° 
« pax est tranquillitas ordinis »;’ ac « nomen pacis dulce est 
et ipsa res salutaris; sed inter pacem et servitutem plurimum 
interest. Pax est tranquilla libertas ».* 

Id tamen intento animo recogitandum considerandumque 
est, quod Angeli super Divini Infantis incunabula volitantes 
cecinere: « Gloria in altissimis Deo, et in terra pax hominibus 
bonae voluntatis ».° Non datur enim sincera pax civibus, po- 
pulis, gentibus, nisi prius eorum animis impertiatur. Siquidem 
externa pax haberi non potest, nisi internam ipsam referat ab 
eaque regatur, sine qua omnia vacillantia ac labantia nutant. 
Una igitur sanctissima Dei religio potest eam fovere, confir- 
mare, solidare. Hoc reminiscantur oportet qui Dei nomen re- 
spuunt, qui sacra Eius iura proculcant, qui denique a pietate 
erga Eum abstrahere homines temerario conatu enituntur. 

Nos, hac gravi hora, Divini Redemptoris vocem ac pollicita- 
tionem iteramus: « Pacem relinquo vobis, pacem meam do 
vobis ».’° 

Atque huius verae plenaeque pacis ceterorumque caelestium 
munerum sit auspex et conciliatrix Apostolica Benedictio, quam 
Urbi et Orbi flagrantissima caritate impertimus. 


° §. Aug., De Civ. Dei, 1. XIX, c. 13. 

’ Cfr. ibid., et S. Thom. II-II, 29, 1, ad 1. 
® Cic., Philip. I, 44. 

* Lue. 2, 14. 

Fo. 34; 

ACTA PII PP. XII 


CONSTITUTIONES APOSTOLICAE 


I 


HUANUCENSIS-HUANCAYENSIS 
(TARMENSIS) 


DETRACTIS QUIBUSDAM TERRITORIIS A DIOEKCESIBUS HUANUCENSI ATQUE HUAN- 
CAYENSI, NOVA PRAELATURA ( NULLIUS )) CONDITUR, ( TARMENSIS )) ‘APPEL- 


LANDA. 
PIUS EPISCOPUS 


SERVUS SERVORUM DEI 
AD PERPETUAM REI MEMORIAM 


Ecclesiae navem gubernantes, quae immensum ac spumosum huma- 
narum vicissitudinum pelagus petit, in tranquillas aeternitatis oras 
Christi fideles transvectura, arcano Dei consilio, in id magna sollicitu- 
dine nitimur ut, iis subministratis quae utilia atque necessaria sunt, 
arduum iter facilius ac tutius iisdem faciamus. Quam ob rem, cum ve- 
nerabilis Frater Franciscus Lardone, Archiepiscopus titulo Rhizaeanus, 
idemque in Peruviana Republica Apostolicus Nuntius, ab hac Apostolica 
Sede petierit ut, detractis a dioecesibus Huanucensi et Huancayensi 
quibusdam territoriis, nova praelatura qnullius » conderetur: id enim 
plurimum esse regioni profuturum ; Nos, auditis venerabilibus Fratribus 
Carolo Alberto Arce Masias, Episcopo Huanucensi, et Mariano Hyacinto 
Valdivia et Ortiz, Episcopo Huancayensi, re bene reputata, consensu 
denique eorum suppleto, qui in hoc negotio aliquod ius habeant, de No- 
stra summa et apostolica auctoritate haec statuimus et iubemus. A dioe- 
cesi Huanucensi civiles provincias vulgo Daniem Carrion et Pasco de- 
trahimus; item a dioecesi Huancayensi civilem provinciam vulgari ser- 
mone Iunin cognominatam, atque eam partem, quae ad eam pertinet, 
civilis provinciae, quam populus Tarma appellare consuevit. Quibus terris 
novam praelaturam « nullius » constituimus Tarmensem appellandam, 
cuius iidem erunt fines ac provinciarum quibus coalescit. Sedem praela- 

turae ac Praelati Ordinarii domicilium urbs Tarma continebit ; cathedra 
vero in templo S. Annae, Matris B. M. V., collocabitur, quod ad praelati- 
ciam dignitatem evehimus. Sive autem Praelato, sive conditae Ecclesiae, 
iura facimus, quae eis competunt ; Praelato vero etiam onera imponimus 
quae suo sunt ordini congruentia. Item novam Ecclesiam metropoli 
Limanae suffraganeam constituimus, cuius Archiepiscopo Metropolitae 
sacer Praesul Tarmensis oboediet. Curet Praelatus ut in suo territorio 
Seminarium saltem elementarium excitet, pueris bonae spei ad sacerdo- 
tium educandis ; sunt enim ipsi futuri christiani populi ductores ac patres. 
Quod, ad normas fiat iuris communis et S. Congregationis de Semina- 
riis et Studiorum Universitatibus. Mensam praelaticiam, quam dicunt, 
efficient : Curiae proventus, fidelium collationes, stipendium a civili auc- 
toritate dandum, congrua denique bonorum pars, quae praelaturae con- 
tingent, facta divisione ad normam canonis 1500 codicis Iuris Canonici. 
Regimen, administratio rerum ac bonorum, aliaque huiusmodi, iuris 
ecclesiastici legibus temperentur; de clero autem hoc iubemus: ut sa- 
cerdotes ei Ecclesiae addicantur tamquam proprius clerus in qua offi- 
cium obtineant ; ceteri vero ei, in qua legitime degant. Acta praeterea et 
documenta quae ad hanc praelaturam quomodolibet pertinent, cito ad 
eius Curiam mittantur, in cuius tabulario religiose serventur. Quae, 
postremo, par has Litteras mandavimus effici curabit venerabilis Frater 
Franciscus Lardone, quem memoravimus, cui omnem potestatem faci- 
mus agendae rei; poterit autem hic quemlibet virum delegare dummodo 
ecclesiastica insignem dignitate. Cum autem res acta fuerit, idem do- 
cumenta exarari iubebit, eaque sinceris exemplis cito ad S. Congrega- 
tionem Consistorialem mitti curabit. Quod si fiat ut, tempore exsecu- 
tionis, alius eidem Apostolicae Nuntiaturae praesit, hic iussa Nostra 
exsequetur. 

Has vero Litteras nunc et in posterum efficaces esse et fore volumus ; 
ita quidem ut quae per eas decreta sunt ab iis quorum res est religiose 
serventur, atque igitur vim suam obtineant. Quarum Litterarum effica- 
citati nulla, cuiusvis generis, contraria praescripta officere poterunt, 
cum per has Litteras iisdem derogemus omnibus. Quapropter si quis, 
quavis praeditus auctoritate, sive sciens sive insciens contra egerit ac 
Nos ediximus, id prorsus irritum atque inane haberi iubemus. Nemini 
praeterea haec voluntatis Nostrae documenta vel scindere vel corrum- 
pere liceat; quin immo harum Litterarum exemplis et locis, sive typis 
impressis sive manu exaratis, quae sigillum viri praeferant in ecclesia- 
stica dignitate constituti simulque ab aliquo publico tabellione sint sub- 

scripta, eadem omnino habenda erit fides, quae hisce haberetur, si 
ostenderentur. Quae Nostra decreta in universum si quis vel spreverit 
vel quoquo modo detrectaverit, sciat se poenas esse subiturum iis iure 
statutas, qui Summorum Pontificum iussa non fecerint. 

Datum Roma, apud S. Petrum, die quintodecimo mensis Maii, anno 
Domini millesimo nongentesimo quinquagesimo octavo, Pontificatus 
Nostri vicesimo. 


CELSUS Card. COSTANTINI MARCELLUS Card. MIMMI 
S. R. E. Cancellarius S. Congr. Consistorialis a Secretis 


Hamletus Tondini 
Apostolicam Cancellariam Regens 


Bernardus De Felicis, Proton. Apost. 
Caesar Federici, Proton. Apost. 

Loco Plumbi 

In Ap. Canc. tab., vol. LXAXXXVII, n. 82. 


II 


HUANUCENSIS-HUARAZENSIS 
(HUARIENSIS) 


A DIOBCESIBUS HUANUCENSI ET HUARAZENSI QUAEDAM TERRITORIA DETRAHUN- 
TUR, QUIBUS NOVA PRAELATURA ( NULLIUS )) EFFICITUR, ( HUARIENSIS )) 
APPELLANDA. 


PIUS EPISCOPUS 
SERVUS SERVORUM DEI 
AD PERPETUAM REI MEMORIAM 


Qui Regnum Dei, grano sinapis a Christo Iesu assimilatum, in uni- 
versum terrarum orbem indesinenter prolatari videmus, plurimum sane 
censemus ad christifidelium utilitatem conducere si Ecclesiarum terri- 
toria ac fines aptius describantur. Quam ob rem, cum venerabilis Frater 
Franciscus Lardone, Archiepiscopus titulo Rhizaeanus et in Republica 
Peruviana Apostolicus Nuntius ab hac Romana Sede expostulaverit ut 
in ea regione, divisis territoriis Huanucensis et Huarazensis dioecesium, 

* nova excitaretur praelatura « nullius », Nos, id rati bene fieri, admotis 

precibus concedendum esse arbitramur. Quapropter sententia audita 
venerabilium Fratrum Caroli Alberti Arce Masias, Episcopi Huanu- 
censis, et Theodosii Moreno Quintana, Episcopi Huarazensis, atque con- 
sensu eorum suppleto, qui in hoc negotio aliquid iuris habeant, de sum- 
ma et apostolica Nostra potestate haec, quae sequuntur, statuimus ac 
iubemus. A dioecesi Huanucensi omne territorium provinciae vulgo Ma- 
rafion nuncupatae separamus; a dioecesi vero Huarazensi, territorii 
partem regionis quam « Departamento de Ancash » appellant, quae nem- 
pe civiles provincias complectitur quibus Hauri, Pomabamba, Mariscal, 
Luzuriaga, Corongo et Pallasca vulgaria sunt nomina; quibus ex terris 
novam praelaturam « nullius » efficimus Huariensem appellandam, atque 
iisdem finibus, quibus provinciae quas memoravimus, simul sumptae, ter- 
minandam. Eius autem urbs caput atque Praelati domicilium, civitas 
Huari erit ; cuius templum, Sancto Dominico Confessori dicatum, in quo 
Praelatus cathedram sui magisterii collocabit, ad dignitatem templi prae- 
laticii evehimus, cum debitis iuribus et honoribus; Praelato vero Ordi- 
nario etiam onera imponimus, quae ad sui gradus Praesules spectare 
solent. Conditam praelaturam Ecclesiae Limanae suffraganeam facimus ; 
itemque eius sacrorum Antistes Archiepiscopo eiusdem metropolitanae 
obnoxius subicietur. Iubemus praetera ut educandis pueris, qui Dei gratia 
ad sacerdotium invitentur, seminarium saltem elementarium construa- 
tur, ad normas iuris communis et regulas a S. Congregatione de Semi- 
nariis et Studiorum Universitatibus statutas. Optimi vero illorum, cum 
adoleverint, Romam mittantur ut, Pontificio Collegio Piano Latino 
Americano recepti, philosophia atque sacra theologia imbuantur. Prae- 
laticiam mensam, quam vocant, efficient sive curiae reditus, sive stipen- 
dium a civili auctoritate solvendum, sive pecunia quae a populo sponte 
dabitur, sive denique bonorum pars quae, divisis possessionibus Huanu- 
censis et Huarazensis dioecesium ad normam can. 1500 C. I. C. novae Sedi 
obveniet. Quod ad clerum attinet, sacerdotes ei Ecclesiae addicantur 
tamquam proprius clerus in qua officium aut beneficium obtineant ; 
ceteri vero ei, in qua legitime degant. Regimen, administratio, Vicarii 
Capitularis, sede vacante, electio aliaque id genus, omnino iuris Cano- 
nici legibus temperentur ; omnia postremo acta et documenta ad prae- 
laturam hanc pertinentia vel respicientia, a dioecesium Huanucensis et 
Huarazensis curiis ad Huariensem quam primum mittantur, in tabulario 
religiose servanda. Ceterum, quae per has Apostolicas sub plumbo Lit- 
teras mandavimus, venerabilis Frater Franciscus Lardone exsequenda 

curabit, cui omnes potestates rei agendae facimus, cuilibet delegandas, 
dummodo in ecclesiastica dignitate constituto. Idem documenta exarari 
faciet, eaque, sinceris exemplis ad S. Congregationem Consistorialem 
cito mittet. Quod si alius, tempore exsecutionis, eidem Apostolicae Nun- 
tiaturae praesit, hic mandata et iussa Nostra faciet. 

Has vero Litteras nunc et in posterum efficaces esse et fore volumus ; 
ita quidem ut quae per eas decreta sunt ab iis quorum res est religiose 
serventur, atque igitur vim suam obtineant. Quarum Litterarum effica- 
citati nulla, cuiusvis generis, contraria praescripta officere poterunt, 
cum per has Litteras iisdem derogemus omnibus. Quapropter si quis, 
quavis praeditus auctoritate, sive sciens sive insciens contra egerit ac 
Nos ediximus, id prorsus irritum atque inane haberi iubemus. Nemini 
praeterea haec voluntatis Nostrae documenta vel scindere vel corrum- 
pere liceat ; quin immo barum Litterarum exemplis et locis, sive typis 
impressis sive manu exaratis, quae sigillum viri praeferant in ecclesia- 
stica dignitate constituti simulque ab aliquo publico tabellione sint sub- 
scripta, eadem omnino habenda erit fides, quae hisce haberetur, si 
ostenderentur. Quae Nostra decreta in universum si quis vel spreverit 
vel quoquo modo detrectaverit, sciat se poenas esse subiturum iis iure 
statutas, qui Summorum Pontificum iussa non fecerint. 

Datum Roma, apud Sanctum Petrum, die quinto decimo mensis Maii, 
anno Domini millesimo nongentesimo quinquagesimo octavo, Pontifica- 
tus Nostri vicesimo. 


CELSUS Card. COSTANTINI MARCELLUS Card. MIMMI 
8S. R. EB. Cancellarius S. Congr. Consistorialis a Secretis 
Hamletus Tondini 


Apostolicam Cancellariam Regens 


Bernardus De Felicis, Proton. Apost. 


Caesar Federici, Proton. Apost. 
Loco  Plumbi 


In Ap. Canc. tab., vol. XCVII, n. 80. 

LITTERAE APOSTOLICAE 


I 


TITULUS AC PRIVILEGIA BASILICAE MINORIS CONFERUNTUR ECCLESIAD NOSTRAE 
DOMINAE BONAE SPEI APUD ( HAINAUT )) IN TORNACENSI DIOECESI. 


PIUS PP. XII 


Ad perpetuam rei memoriam. — Deo in honorem « Nostrae Dominae 
Bonae Spei » dicatam et apud parvam urbem vulgo « Hainaut », intra 
Tornacensis dioeceseos fines positam, Ecclesiam insigne pietatis, histo- 
riae artisque monumentum merito habendam esse et per saecula iugiter 
constanterque habitam, Venerabilis Frater Carolus Maria Himmer, Epi- 
scopus Tornacensis, Nobis ample testatus est. Etenim a Sancto Odone, e 
primoribus Sancti Norberti, incliti Ordinis Praemonstratensis Insti- 
tutoris, alumnis, ineunte x1I saeculo condita, Ecclesia ipsa, una cum 
amplissimo monasterio, celebre fuit coenobium, quod, caelestis cuiusdam 
vitae plus quam humanae domicilium, Summi Pontifices ac Viri Prin- 
cipes innumeris privilegiis auxerunt atque donis. Labentibus vero sae- 
culis, coenobium ipsum tum ab haereticis Hollandiae tum saevissimo 
magnae eversionis Gallicae tempore, multa perpessum est damna, donec, 
ineunte saeculo x1x, a monachis relictum, Episcopo Tornacensi traditum 
est, qui parvum Dioecesis Seminarium in eo statuit. Continens autem 
Ecclesia vetustum servat, inde a saeculo xiv, Virginis Mariae, Deiparae 
et Caeli Reginae, Simulacrum, quod, bellicis civilibusque illaesum per- 
turbationibus, Sacerdotes omnes nec non sacrorum alumni atque civita- 
tis finitimaeque regionis fideles ardenti Mariali pietate colunt. Quae 
sacra Aedes, ex toto denuo aedificata atque anno MDCLXxvI perfecta, 
artificio eoque structurae genere, quod « neo-classicum )») vocant, fulget 
pretiosaque decoratur supellectile. Tandem die x mensis Iunii anno 
MCMXXxX sollemni fuit ritu consecrata. Quibus omnibus permotus, di- 
lectus filius hodiernus Seminarii Nostrae Dominae Bonae Spei Mode- 
rator, nomine proprio nec non Sacerdotum, alumnorum atque fidelium, 
enixis humilibusque Nos adiit precibus, ut Ecclesiam memoratam titulo 
ac privilegiis Basilicae Minoris benigne decorare dignaremur. Nos autem, 
ipsius Ecclesiae antiquitatem et pulchritudinem probe considerantes at- 
que peculiare paterni animi Nostri testimonium erga tam illustre in 
Beatissimam Virginem Mariam religionis domicilium tribuere volentes, 
huiusmodi precibus, amplissima Tornacensis Episcopi, quem supra lau- 

davimus, commendatione suffultis, annuendum libenti censuimus animo. 
Quapropter, ex Sacrae Rituum Congregationis consulto, certa scientia 
ac matura deliberatione Nostra, deque Apostolicae potestatis plenitu- 
dine, harum Litterarum vi perpetuumque in modum, Ecclesiam No- 
strae Dominae Bonae Spei, apud « Hainaut » et intra Tornacensis dioe- 
cesis fines positam, titulo ac dignitate Basilicae Minoris, omnibus cum 
iuribus ac privilegiis liturgicis, Ecclesiis itidem insignibus rite compe- 
tentibus, exornamus. Contrariis quibusvis minime obstantibus. Haec 
edicimus, statuimus, decernentes praesentes Litteras firmas, validas 
atque efficaces iugiter exstare ac permanere; suosque plenos atque inte- 
gros effectus sortiri et obtinere; illisque ad quos spectant seu spectare 
poterunt, nunc et in posterum, plenissime suffragari; sicque rite iudi- 
candum esse ac definiendum ; irritumque ex nunc et inane fieri, si quid- 
quam secus super his, a quovis, auctoritate qualibet, scienter sive igno- 
ranter contigerit attentari. 

Datum Romae, apud Sanctum Petrum, sub anulo Piscatoris, die XxvI 
mensis Aprilis, anno MCMLVII, Pontificatus Nostri undevicesimo. 


De speciali mandato Sanctissimi 
Pro Domino Cardinali a publicis Ecclesiae negotiis 


GILDO BRUGNOLA 
a Brevibus Apostolicis 


BEATA MARIA VIRGO A LAPURDO IN CAELESTEM PATRONAM PIAE UNIONIS 
PASTORUM ITALICORUM ELIGITUR. 


PIUS PP. XII 


Ad perpetuam rei memoriam. — Vita pastoricia tenuior quidem et 
infelicior solet aestimari condicio, si ad terrena tantum commoda refe- 
ratur, sunt tamen in ea multa praeclara, si e religionis pietatisque ra- 
tionibus ponderetur. Gregum enim custodes, abstracti ab hominum fre- 
quentia urbiumque strepitu, ruri degunt, ubi solitudine ipsisque locorum 
amoenitatibus animus facilius erigitur ad caelestia et incorporalia. Sim- 
plicius quoque cum teneant institutum, efficitur, ut, dum paucis rebus 
utitur transitura necessitas, supernas divitias expeditius congerat, quae 
permanet, caritas. Atque Servator ipse, qui tractare fabrilia et parcis- 
sime vitam agere non dubitavit, pastorum consimilem se reddidit, e pa- 
storum usu sumptis exemplis sanctam doctrinam confirmavit, Pasto- 

rem ovium translata verbi significatione se professus est. Mater Eccle- 
sia vero, quae, salutare eius munus persecuta, in infimos quosque, minus 
fortunatos, opus facientes, pressos angustiis praecipuam intendit curam, 
gregum ductores singulari studio amoris complectitur. Provido igitur 
consilio, annitente Sodalitate, cuius est opifices christianis relevare 
subsidiis, non ita pridem in Italia instituta est « Pia Unio Pastorum », 
cui centum milia hominum hanc artem exercentium, atque adeo maior 
pars, iam nomen dedere, Est autem huic consociationi potissimum propo- 
situm, ut, qui ad eam pertineant, ad germanae pietatis rationes vitam 
conforment. Quos, ut ad pergendum rectum iter provocentur et malis, 
quae ingruant, prohibeantur, expedire videtur superno patrocinio ob- 
tegi, quemadmodum in ceteris operariorum ordinibus et collegiis fere 
omnibus factum est. Quandoquidem vero annus centesimus frequentatur 
sollemnibus ex quo Beata Maria Virgo, primae expers labis, in Lapur- 
densi specu puellae pauperrimae, sed sanctimoniae laude praediviti, se 
conspiciendam obtulit, isque locus re pecuaria fuit insignis, preces 
Nobis adhibitae sunt, ut Immaculatam ab origine Dei Genetricem La- 
purdi veneratam Piae Unionis, quam supra diximus, caelestem Patronam 
renuntiaremus. Quae vota libentissime implentes, Nos, e Sacrae Rituum 
Congregationis consulto, certa scientia ac matura deliberatione Nostra 
deque Apostolicae potestatis plenitudine, harum Litterarum vi perpe- 
tuumque in modum Beatam Mariam Virginem a Lapurdo Piae Unionis 
Pastorum Italicorum caelestem apud Deum Patronam constituimus et 
declaramus, omnibus adiectis honoribus ac privilegiis liturgicis, quae 
coetuum seu ordinum Patronis rite competunt. Contrariis quibusvis nihil 
obstantibus. Haec edicimus, statuimus, decernentes praesentes Litteras 
firmas, validas atque efficaces iugiter exstare ac permanere; suosque 
plenos atque integros effectus sortiri et obtinere; illisque, ad quos spec- 
tant seu spectare poterunt, nunc et in posterum plenissime suffragari ; 
sicque rite iudicandum esse ac definiendum ; irritumque ex nunc et inane 
fieri, si quidquam secus, super his, a quovis, auctoritate qualibet, scien- 
ter sive ignoranter attentari contigerit. 

Datum Roma, apud Sanctum Petrum, sub anulo Piscatoris, die x1 
mensis Iulii, anno MpccccLvi1, Pontificatus Nostri vicesimo. 


De speciali mandato Sanctissimi 
Pro Domino Cardinali a publicis Ecclesiae negotiis 


GILDO BRUGNOLA 
a Brevibus Apostolicis 

III 


ECCLESIA SANCTISSIMAE TRINITATIS IN URBE ET ARCHIDIOHCESI CRACOVIENSI 
TITULO BASILICAE MINORIS EXORNATUR. 


PIUS PP. XII 


Ad perpetuam rei memoriam. — Sanctorum terra vere appellanda vi- 
detur Polonia, Petrianae Cathedrae addictissima atque contra ethnicos 
et Crucis inimicos firmissimum munimentum. Quos inter eminet Aposto- 
lus ille Europae septentrionalis, Sanctus Hyacinthus, qui, ab ipso San- 
cto Dominico, Fratrum Praedicatorum Institutore ac Patriarcha, in hac 
Alma Urbe Deo consecratus, Evangelii impiger evasit praeco atque 
contionator. Anno MCCLVII Cracoviae vita functus atque inter Caelites, 
anno MDXCIV, adnumeratus, Poloniae ac finitimarum dissitarumque re- 
gionum, ubi plurima condidit monasteria, tamquam Apostolus habitus 
est et etiamnunc habetur, adeo ut illius sepulcrum gloriosum innumeri 
ac devoti fideles invisere soliti sint. Parva immo ac lignea Ecclesia, 
Sanctissimae Trinitati dicata, illic antiquitus exsistente, postea igne 
combusta, novum idque amplius pulchriusque, ex petra excisum, 
Templum, stilo gothico saeculis x11I-xiIv aedificatum est opere egregio. 
Multae in eo arte renident cellae, quas inter, praeter Sancti Do- 
minici, illa praenobilis, marmoream Saneti Hyacinthi arcam, ab eximio 
Balthasare Fontana, Italo Architecto, iuxta renascentium artium nor- 
mam affabre confectam, continens. Exstat insuper Beatae Mariae Vir- 
ginis a Rosario cella, quae peculiari digna est memoria, tum ob flagran- 
tem in Mariale Rosarium pietatem, quam Ioannes III Sobiesky, Polo- 
niae Rex atque invictus in Turcas, opitulante Deo instanteque Beato 
Pontifice Innocentio XI, triumphator, iugiter professus est; tum ob 
voti religionem quo Cracovienses fideles tunc seipsos obstrinxere. Qua 
in aedicula colitur antiqua Effigies, illi Mariae sanctae Nivalis, Romae 
asservatae, Imagini similis, quam Sanctus Stanislaus ex illustri ac se- 
natoria Poloniae gente Kostka maxime colebat quamque Poloni impenso 
etiamnunc honestant studio. Decursu temporis ipsa Virginis Effigies 
pluries aurea fuit redimita corona: novissime autem, anno MCMXXI, 
astantibus Poloniae Primate nec non Archiepiscopis, Episcopis et Abba- 
tibus fidelibusque plaudentibus, bo.me. Adamus Stephanus Sapieha, 
tunc temporis Archiepiscopus Cracoviensis ac postea a Nobis inter Pur- 

puratos Patres ascitus, eam pretioso diademate sollemni ritu coronavit. 
Quod si, propter artificiosa opera potissimumque pulcherrima sepul- 
crorum monumenta, idem Templum apud delectationis causa peregrina- 
tores admiratione dignum apparet, multo magis celebre est, quippe cum 
nonnullae Confraternitates, ad incrementum Religionis morumque fi- 
delium, ibi virescant atque floreant idemque Romani Pontifices, Deces- 
sores Nostri, gratiis ac privilegiis quam maxime ditaverint. Quae cum 
ita sint, septies revolutis saeculis a beato Sancti Hyacinthi, Confessoris, 
transitu, omnes Fratres Polonicae Provinciae Ordinis Fratrum Praedica- 
torum enixas ad Nos preces, amplissima Venerabilis Fratris hodierni 
Ordinarii Archidioeceseos Cracoviensis suffultas commendatione, admo- 
verunt, ut memoratam Ecclesiam ad dignitatem Basilicae Minoris be- 
nigne evehere dignaremur. Nos autem, omnibus rei momentis bene per- 
pensis potissimumque pro Nostra in nobilissimum Poloniae populum 
animi propensione, huiusmodi precibus annuendum libenti censuimus 
animo. Quapropter, ex Sacrorum Rituum Congregationis consulto, certa 
scientia ac matura deliberatione Nostra deque Apostolicae potestatis 
plenitudine, harum Litterarum vi perpetuumque in modum, Ecclesiam, 
Sanctissimae Trinitati dicatam atque Fratribus Ordinis Praedicatorum 
in urbe et archidioecesi Cracoviensi concreditam, ad dignitatem Basili- 
cae Minoris, omnibus adiectis honoribus ac privilegiis liturgicis eidem 
titulo rite convenientibus, evehimus. Contrariis quibusvis minime obstan- 
tibus. Haec edicimus, statuimus, decernentes praesentes Litteras fir- 
mas, validas atque efficaces iugiter exstare ac permanere; suosque ple- 
nos atque integros effectus sortiri et obtinere; illisque ad quos spectant 
seu spectare poterunt, nunc et in posterum, plenissime suffragari ; sicque 
rite iudicandum esse ac definiendum irritumque ex nunc et inane fieri, 
si quidquam secus, super his, a quovis, auctoritate qualibet, scienter 
sive ignoranter contigerit attentari. 

Datum ex Arce Gandulfi, sub anulo Piscatoris, die xxviI mensis 
Tulii, anno MCMLVII, Pontificatus Nostri undevicesimo. 


De speciali mandato Sanctissimi 
Pro Domino Cardinali a publicis Ecclesiae negotiis 


GILDo BRUGNOLA 
a Brevibus Apostolicis 


Acta Apostolicae Sedis - Commentarium Offciale 


IV 


BEATA MARIA VIRGO A SSMO ROSARIO PRABCIPUA PATRONA ET S. SERAPION MARTYR 
PATRONUS SECUNDARIUS COSTITUUNTUR URBIS ET DIOECESIS AZULENSIS. 


PIUS PP. XII 


Ad perpetuam rei memoriam. — Ecclesiae filii, in dioecesi habitantes 
Azulensi, Augustam Dei Genetricem, quamquam diversa ei, pietatis cau- 
sa, adiciunt nomina, uno tamen religionis studio, una animorum ala- 
critate excolunt et observant peramanter. Praecipuo vero amoris affectu 
in eandem feruntur Deiparam a Sacratissimo Rosario appellatam, cui 
princeps Templum dicatum est, quamque novendialibus supplicationibus 
aliisque ritibus sollemnibus solent exorare. Obtinet praeterea in urbe 
Azulensi cultus Sancti Serapionis, qui, suo purpuratus sanguine, Chri- 
stum testatus est. Hunc igitur, cuius imago in eodem Templo maximo 
est locata piisque ornatur obsequiis, Christifideles curiati alterum a 
Beata Maria Virgine Patronum habere coeperunt. His omnibus permotus, 
Venerabilis Frater Emmanuel Marengo, Azulensis Episcopus, nomine 
etiam cleri plebisque Dei, Nos rogavit, ut Almam Deiparam, supra 
memorato nomine invocatam, urbis ac dioecesis Azulensis praecipuam 
Patronam, Martyrem vero illum Compatronum renuntiaremus. Quibus 
precibus libenter admissis, Nos, e Sacrae Rituum Congregationis con- 
sulto, certa scientia ac matura deliberatione Nostra deque Apostolicae 
potestatis plenitudine, harum Litterarum vi perpetuumque in modum 
Beatam Mariam Virginem a Sacratissimo Rosario urbis totiusque dioe- 
cesis Azulensis praecipuam apud Deum Patronam, Sanctum vero Sera- 
pionem, Martyrem, secundarium Patronum constituimus ac declaramus, 
seu confirmamus, omnibus adiectis honoribus ac privilegiis liturgicis, 
quae principalibus et secundariis locorum Patronis rite competunt. Con- 
trariis quibusvis non obstantibus. Haec edicimus, statuimus, decernen- 
tes praesentes Litteras firmas, validas atque efficaces iugiter exstare ac 
permanere; suosque plenos atque integros effectus sortiri et obtinere; 
illisque, ad quos spectant seu spectare poterunt, nunc et in posterum 
plenissime suffragari; sicque rite iudicandum esse ac definiendum ; irri- 
tumque ex nunc et inane fieri, si quidquam secus, super his, a quovis, 
auctoritate qualibet, scienter sive ignoranter attentari contigerit. 

Datum ex Arce Gandulfi, sub anulo Piscatoris, die 11 mensis Augu- 
sti, anno MpccccLvII, Pontificatus Nostri undevicesimo. 


De speciali mandato Sanctissimi 
Pro Domino Cardinali a publicis Ecclesiae negotiis 


GILDO BRUGNOLA 
a Brevibus Apostolicis 

LIBRERIA EDITRICE VATICANA 
CITTA DEL VATICANO 


ALAPHRIDUS Card. OTTAVIANI 


INSTITUTIONES 
IURIS PUBLICI ECCLESIASTICI 


Vol. I, Ecclesiae constitutio socialis et potestas, pp. xvi-404. 1958. Editio quarta emendata et aucta. 
Lib. 2000 ($ 4); Vol. II, Ecclesia et Status, pp. vu-497. 1948. Editio tertia. Lib. 1800 ($ 3,80) 


COMPENDIUM 
IURIS PUBLICI ECCLESIASTICI. 


in usum Auditorum S. Theologiae, pp. vm-489. Editio quarta emendata et aucta. Lit. 1800 ($ 3) 


PETRI Card. GASPARRI 


TRACTATUS CANONICUS DE MATRIMONIO 


_ Editio nova ad mentem Codicis I. C. — Vol. I, pp. “ar - Vol. II, cum alligatis. In brochure, pp. 620 
L. 3000 ($ 5) 


CATECHISMUS CATHOLICUS 


In-12°, pp. 448 — L. 700 ($ 1,30) 


IOSEPH Card. BRUNO 


CODICIS IURIS CANONICI 


INTERPRETATIONES AUTHENTICAE 


seu responsa a Pontificia Commissione ad Codicis canones authentice interpretandos data et 
in unum collecta, atque Romanorum Pontificum actis et Romanae Curiae decisionibus aucta 


Vol. I — ab anno 1917 ad annum 1935, in-8°, pp. vm-228 — L. 300 ($ 1) 
Vol. II — ab anno 1936 ad annum 1950, in-8°, pp. vin-120 — L. 300 ($ 1) 


ORDO IN CONCILIO PLENARIO SERVANDUS 


anno 1946, in-8°, pp. 75 -— L. 150 ($ 0,50) 


ANTONII BACCI 
VARIA LATINITATIS SCRIPTA 


LEXICON EORUM VOCABULORUM 
QUAE DIFFICILIUS LATINE REDDUNTUR 


EDITIO TERTIA 
Vol. I, in-16°, pp. xm-712, linteo contectum L. 4000 ($ 7) 


INSCRIPTIONES, ORATIONES, EPISTULAE 


Vol. II, in-16°, pp. 360 — L. 1600 ($ 3) — duo volumina veneunt L. 5500 ($ 9,60) 


CAROLI EGGER 


LEXICON NOMINUM VIRORUM ET MULIERUM 
in-8°, pp. xvt-200 — L. 1800 ($ 3) 
Opus, a multis desideratum, tandem editum est, quo nomina, Latine reddita; continentur, quibus viri et 
mulieres aetate nostra solent appellari; quae sunt aut vetera aut recentioribus temporibus inducta 


Propterea etiam liber commendatur quod nomina vulgaria, in Latinum convertenda, sermone Italico, Gallico, 
, Anglico, Germanico proponuntur, et cuiusque fere nominis origo explicatur 

28 ottobre 1958. Monsig. Torpigliani Bruno, della diocesi di Arezzo. 


» » »  Monsig. Poggi Luigi, della diocesi di Piacenza. 
» » »  Monsig. Poledrini Alfredo (Roma). 
» » »  Monsig. De Marchi Giuseppe (Roma). 
» » »  Monsig. Pappalardo Salvatore, dell’arcidiocesi di Catania. 
» » »  Monsig. Ducoli Maffeo, della diocesi di Savona. 
» » »  Monsig. Bongianino Luigi, dell’arcidiocesi di Vercelli. 
” » »  Monsig. Schierano Mario, dell’arcidiocesi di Torino. 
» » »  Monsig. Buro Michele, dell’arcidiocesi di Capua. 
» » »  Monsig. Cecchini Michele, dell’arcidiocesi di Lucca. 
» » »  Monsig. Gallina Ernesto, della diocesi di Veroli-Frosi- 
none. 
‘ » » »  Monsig. Silvestrini Achille, della diocesi di Faenza. 
» » »  Monsig. Mazzi Venerio (Roma). 
» » »  Monsig. Lanzoni Angelo, della diocesi di Faenza. 
» » »  Monsig. Cherubini Sante, della diocesi di Gubbio. 
» » »  Monsig. Zanera Oscar (Roma). 
» » »  Monsig. Vighetti Oreste, della diocesi di Susa. ‘ 
» » »  Monsig. Zannoni Guglielmo, della diocesi di Rimini. 
» » »  Monsig. Martini Franco, della diocesi di Imola. 
3 » » »  Monsig. De Riccardis Giovanni (Roma). 
» » »  Monsig. Petti Antonio, della diocesi di San Severo. 
» » »  Monsig. Drago Giacomo, della diocesi di Bergamo. 
» » »  Monsig. Luoni Silvio (Roma). 
» » »  Monsig. La Rosa Giuseppe, della diocesi di Oppido Ma- 
mertina. 
» » »  Monsig. Benincasa Pio, della diocesi di Buffalo. 
» » »  Monsig. Cardinale Igino (Roma). 
» » »  Monsig. Zabkar Giuseppe, della diocesi di Lubiana. 
» » »  Monsig. Tavares Paolo, della diocesi di Angra. 
» » »  Monsig. Mariani Giovanni, della diocesi di Bobbio. 
» » »  Monsig. Accogli Luigi, dell’arcidiocesi di Otranto. 
» » »  Monsig. Sanz Villalba Sotero, della diocesi di Tarazona. 
» » »  Monsig. Berloco Antonio, dell’abbazia di Altamura. 


» ” »  Monsig. Carew Guglielmo, dell’arcidiocesi di 8. Giovanni 
di Terranova. 

» » »  Monsig. Ashworth Lodovico, della diocesi di Salford. 

» » »  Monsig. Baro Giovanni, della diocesi di Ivrea. 

” »  Monsig. Norese Francesco (Roma). 

» » »  Monsig. Quadraroli Igino (Roma). 

» ” »  Monsig. Ausiello Lanteri Renato, della diocesi di Venti- 
miglia. 

” ” »  Monsig. Zoli Carlo, della diocesi di Forli. 

" ” »  Monsig. Macculi Antonio, dell’arcidiocesi di Otranto. 

” » » Monsig. Pichon Domenico, dell’arcidiocesi di Parigi. 

” » » Monsig. Repanai Ferruccio, della diocesi di Tortona. 


4 
: 
as 
a 
Where 
: 


AR ARIAT EAR AR AR AR AR ARARAR AR AR ARARAR AR AA AR AR AK AR ARAR ALAR ARAR AR AR AR AR AR AR AR AR AR AR AR AA AR AA AR AR Nee 


AR REAR AR AAA AR AR AA AR EAR AR AAR AR AAD 


AL AL ALAL AG 


RRR ER RAR REAR AR AR AR AR AR AR AK AK ARIA ARIA AR ARAB AK AA AR AR AR AR AK AR AR AR ARIA AK AR AR AREA ARIA AR AR AR AR AR A RAR AR AR AR ARG RAR AR AR AR 


/ : 
2 
= 
‘ 
: 
4 
: 


